Landssamband eldri borgara fagnar frumvarpi um bætt kjör aldraðra Stjórn Landssambands eldri borgara skorar á alþingismenn að samþykkja frumvarp Eyglóar Harðardóttur , félags - og húsnæðismálaráðherra , um bætt kjör aldraðra , þar sé mikilvægt skref stigið í þá átt að draga til baka skerðingar sem lögfestar voru árið 2009 . Í áskoruninni er minnt á að um 36.000 Íslendingar séu 67 ára og eldri og að þessi hópur hafi enga lögvarða samningsstöðu um kjör sín og réttindi . Mikilvægt sé að þingmenn samþykki frumvarpið þannig að þær kjarabætur aldraðra sem stefnt er að gangi í gildi 1. júlí . Þá segir í ályktun LEB að ákvæði frumvarpsins um að frítekjumark vegna atvinnutekna ellilífeyrisþega hækki úr 480.000 kr. í 1.315.200 kr. á ári . „ Það hvetur aldraða til aukinnar þátttöku og virkni í atvinnulífinu og eykur möguleika þeirra á að bæta kjör sín . Ákvæði frumvarpsins um að lífeyrissjóðstekjur skerði ekki grunnlífeyri almannatrygginga mun bæta kjör fjölmargra aldraðra . Sambærileg áhrif mun hafa framkvæmd fyrirheits sem gefið er í greinargerð frumvarpsins um að lagaákvæði frá 2009 um hækkun hlutfalls tekjutengingar tekjutryggingar úr 38,35% í 45% , verði ekki framlengt er ákvæðið fellur úr gildi í árslok 2013 , “ segir m.a. í ályktun LEB sem samþykkt var á stjórnarfundi í dag .